Per Clausen (EL), 2009-04-28:
I Enhedslisten har vi den opfattelse, at en kombination af en stram miljølovgivning, som stiller klare og også ambitiøse krav til erhvervsvirksomhederne i forhold til deres produktion og i forhold til den måde, de organiserer deres produktion på, og også stiller nogle klare og præcise krav i forhold til de produkter, som kommer ud af produktionen, om, at de hele tiden skal være foran i forhold til den teknologiske udvikling med henblik på at sikre det miljømæssigt bedste, er det ene vigtige element i en fremadrettet miljøpolitik.
Det andet er selvfølgelig, at man også skal gå ind at give nogle rammer med offentlig støtte til de elementer, som i dag faktisk bliver forsømt, nemlig spørgsmålet om demonstrationsanlæg og den del af det, der handler om at få nogle forskningsresultater gjort til anvendelige produkter, som kan bruges, anvendes og sælges.
Jeg vil bare i den sammenhæng sige, at jeg synes, hr. Per Ørum Jørgensens idé om, at man skulle tage penge fra forskningen og bruge til det her erhvervsstøttede projekt, måske ikke ligefrem var det mest oplagte sted at finde pengene.
Men hvis aftalerne skal laves sammen med partier, der ikke er med i globaliseringsaftalen, er den problemstilling jo i hvert fald også løst på en sådan måde, at man bliver nødt til at finde pengene andre steder.
Det håber vi at der vil være forståelse for.
Vi synes, at det jo er helt indlysende, at en af de vigtige barrierer, der er for en udnyttelse af forskningen på det miljøteknologiske område, netop er mangelen på risikovillig kapital til den omkostningskrævende fase, der går fra lovende forskningsresultater til demonstration og markedsføring.
Netop der kan et sådant projekt som det, der er foreslået her af Socialdemokraterne og SF, spille en vigtig rolle.
Vi skal ikke stå her og gøre os vældig kloge på, om beløbet er rigtigt, men beløbet er i hvert fald ambitiøst i forhold til de beløb, der indtil nu har været nævnt.
Det er det, som kan være med til at skabe eksport og arbejdspladser, og det, som jo også gør, at Danmark kan være med til at løse nogle af de store udfordringer af miljømæssig karakter, som vi står over for.
Der bliver jo brugt megen energi på at snakke, og knap så meget på at handle, når vi snakker klima, men, som det også er nævnt her, findes der inden for vand, luft, støj og kemikalier jo en række miljømæssige udfordringer, som skal løses.
Hvis vi skal sige noget lidt kritisk om forslaget, synes vi, at forslaget i forhold til organiseringen af produktionen, og hvem der efterfølgende skal tjene penge på den her indsats, måske er en anelse skal vi sige?
- fantasiløst.
Vi synes, at der, når man snakker om de klassiske miljøområder, vand, luft, støj og kemikalier, faktisk i den offentlige sektor findes en stor ekspertise, dygtighed og viden, som man også skulle udnytte i produktionsdelen.
Der synes vi jo, at det ville være fuldstændig oplagt, at det offentlige engagement med gode muligheder for medarbejdermedbestemmelse og gode muligheder for demokratiske processer - også når der blev truffet beslutning om, hvad der skulle investeres i - også skulle fastholdes i produktionsdelen.
Men i udgangspunktet er der ikke nogen tvivl om, at vi er meget positive over for det beslutningsforslag, der ligger her.